**Tájékoztatás a dísznövény szaporítóanyag termesztő és forgalmazó engedélyezéséről (területmódosítás, adatmódosítás és engedély-visszavonás)**

Azoknak a forgalmazóknak, akik a dísznövény szaporítóanyagokat kísérleti, tudományos célra, nemesítési alapanyag céljára, illetve közvetlen felhasználás céljára (lakosság, parkosítás) értékesítik, nem szükséges az engedély.

A járási hivatal a kérelem beérkezése után, előzetesen egyeztetett időpontban, helyszíni szemlét tart. Ennek során ellenőrzi a kérelemben közölt adatok helyességét, és ellenőrzi, hogy a kérelmezőnél adottak-e a dísznövény szaporítóanyag előállítás, illetve forgalmazás jogszabályban előírt feltételei. A szemle díjköteles, a díjat a mindenkori *díjszabás rendelet* alapján vetik ki.

A forgalmazók a járási hivataltól határozatban kapják meg egyedi azonosító számukat. Ezt a számot fel kell tüntetniük a szaporítóanyag értékesítésekor a szaporítóanyag-kísérő okmányon.

Az engedélyes forgalmazó a területében vagy egyéb adataiban bekövetkező változásokat 30 napon belül köteles bejelenteni a tevékenység helye szerinti járási hivatalnak. A bejelentésre szintén a kérelem űrlap használható, amelyhez csatolni kell a változás miatti, vagy azt igazoló mellékleteket. A forgalmazó az engedély visszavonását is ezen az űrlapon kérheti.
A járási hivatal kiadja az engedély-visszavonó határozatot, ha a forgalmazó a *Rendelet* hatálya alá tartozó tevékenységét megszünteti, tevékenységét három egymást követő évben szünetelteti, vagy ha a forgalmazó a szaporítóanyag forgalmazással kapcsolatos jogszabályokat súlyosan vagy ismételten megszegi. Ez utóbbi esetben a tevékenység engedélyezése 12 hónapon belül nem kérelmezhető újra.

Az engedély-visszavonást a járási hivatal hivatalból is elvégezheti, ha tudomást szerez arról, hogy a tevékenységet nem végzik, és a forgalmazó nem kérte engedélye visszavonását.

Az engedély visszavonása után a NÉBIH a forgalmazót törli a dísznövény szaporítóanyag-forgalmazók nyilvántartásból a járási hivatal tájékoztatása alapján, illetve a bejelentett változásokat átvezeti.

Kérjük, tekintse meg az ügyintézés menüpontunkat is! (Dísz\_eng.docx)

(fogalmak magyarázata)

*Díjszabás rendelet:* A Nemzeti élelmiszerlánc-biztonsági Hivatal, valamint a megyei Kormányhivatalok mezőgazdasági szakigazgatási szervei előtt kezdeményezett eljárásokban fizetendő igazgatási szolgáltatási díjak mértékéről, valamint az igazgatási szolgáltatási díj fizetésének szabályairól szóló 63/2012. (VII. 2.) VM rendelet

*Rendelet:* A dísznövény szaporítóanyagok forgalomba hozataláról szóló 45/2008 (IV.11.) FVM rendelet